钦定古今图书集成/理学汇编/经籍典/第038卷 > 《娄曲书堂》前人
## 钦定古今图书集成/理学汇编/经籍典/第038卷 > 《娄曲书堂》前人

汨彼娄水，东连于海。爰有幽贞，居娄之汇。艇舟岸泊，
娄人纷拏。幽贞有子，储书厥家。晨鸡既鸣，洒埽书堂。
羞我甘软，奏持趋跄。我经我史，如畊如桑。我服其劳，
罔敢怠荒。黍稌有田，鱼亦有梁。味道之腴，游艺之场。
曰父与子，欣欣乐康。其乐维何？匪人匪天。憧憧往来，
谁其语旃。

六经皆糟粕，中有味如蜜。古来圣与贤，孜孜复汲汲。
流传百世下，相见不相识。今人不如古，古人岂今日。
时还看我书，抚卷三叹息。